JCKH โชว์ “ซุปเปอร์พอท-เจิ้งโต่ว” กระแสแรง! จ่อเปิดสาขาเพิ่ม รุกเจาะกลุ่มลูกค้าพรีเมี่ยม
JCKH เดินหน้าขยายสาขา "ซุปเปอร์พอท" เพิ่ม 2-3 แห่งเร็ว ๆ นี้ รุกทำเลกำลังซื้อสูง หวังเจาะกลุ่มลูกค้าพรีเมี่ยม ด้าน "เจิ้งโต่ว" พร้อมเสิร์ฟติ่มซำสไตล์กวางตุ้ง ลุยเปิดสาขาใหม่ที่อินท์-อินเตอร์เซคพระราม 3 และไอคอนสยาม เชื่อได้รับการตอบรับคึกคัก
4 ก.ย. 2561

นายอภิชัย เตชะอุบล ประธานกรรมการ บริษัท เจซีเค ฮอสพิทอลลิตี้ จำกัด (มหาชน) หรือ JCKH เปิดเผยว่า บริษัทเตรียมแผนรุกขยายสาขาร้านอาหาร 2 แบรนด์ หลังได้รับการตอบรับที่ดีส่งสัญญาณบวกต่อเนื่อง โดยเฉพาะร้านอาหารซุปเปอร์พอท ประเภทชาบูพรีเมี่ยมจะเน้นอาหารสุขภาพ คัดวัตถุดิบเกรดดี มีน้ำซุปให้เลือก 9 ชนิด ที่ปราศจากผงชูรส และซอส 9 ชนิด รวมถึงซูชิ ซาชิมิ และอีกหลากหลายเมนู เพื่อรองรับไลฟ์สไตล์และความต้องการของลูกค้าที่หลากหลาย
โดยหลังจากที่เปิดร้านที่ซีคอนสแควร์ไปแล้วได้รับการตอบรับอย่างคึกคัก โดยเตรียมดันโปรโมชั่นมา 4 จ่าย 3 ทุกวัน เฉพาะนักเรียน-นักศึกษา ถึง 31 ต.ค. 2561 และโปรโมชั่นลด 100 บาท ในวันจันทร์-พฤหัสบดี สำหรับลูกค้า 4 ท่านขึ้นไปที่ทานบุฟเฟ่ต์ ตั้งแต่ 10 ก.ย. – 10 ต.ค. 2561
ทั้งนี้ บริษัทมีแผนจะเปิดสาขาเพิ่มอีก 2-3 แห่งเร็วๆนี้ โดยส่วนหนึ่งจะทำการปรับแบรนด์ร้าน ฮอทพอท เป็นซุปเปอร์พอท ซึ่งจะเน้นเลือกสาขาที่มีกำลังซื้อสูง เนื่องจากเทรนด์การบริโภคในยุคปัจจุบัน ผู้บริโภคพร้อมที่จ่ายในราคาที่สูง เพื่อเลือกสินค้ามีคุณภาพและดีต่อสุขภาพ
สำหรับร้านอาหาร เจิ้งโต่ว ซึ่งเป็นร้านติ่มซำสไตล์ฮ่องกงและอาหารจีนกวางตุ้ง ซึ่งได้เปิดบริการสาขาแรกที่โฮมโปร พระราม 3 โดยได้ลิขสิทธิ์สูตรเดียวกับ เจิ้งโต่ว แกรนด์ ภัตตาคารระดับหรูจากโรงแรมอนันตรา สาทร กรุงเทพฯ และได้รับการตอบรับที่ดี ขณะนี้อยู่ระหว่างการเตรียมแผนจะขยายสาขาที่ อินท์-อินเตอร์เซค พระราม 3 และสาขาไอคอนสยาม โดยจะส่งเชฟฝีมือดีและอาหารรสเด็ดสูตรดั้งเดิมพร้อมเสิร์ฟให้ลูกค้าได้ทันที ซึ่งมั่นใจว่าจะได้รบความสนใจอย่างคึกคัก
อย่างไรก็ตาม แผนการดำเนินธุรกิจในช่วงครึ่งหลังของปี 2561 ยังคงมุ่งเน้นนโยบายการบริหารจัดการต้นทุนให้มีประสิทธิภาพดียิ่งขึ้นกว่าเดิม ควบคู่ไปกับนโยบายการปรับเพิ่มรายได้ ซึ่งแบ่งเป็นสองส่วนส่วนแรกคือรายได้ที่จะเกิดจากร้านอาหารที่เป็นแบรนด์เดิมจะใช้กลยุทธ์การปรับระดับของราคาขายทำให้มีความแตกต่าง และหลากหลายมากขึ้น เพื่อตอบสนองความต้องการของแต่ละกลุ่มลูกค้า รวมถึงจับกลุ่มลูกค้าใหม่ที่มีกำลังซื้อที่ต้องการสินค้า
สำหรับปัจจุบันธุรกิจอาหารของ JCKH ประกอบด้วย 6 แบรนด์ รวมกัน 95 สาขา ได้แก่ Hot Pot 85 สาขา , Daidomon 5 สาขา , Signature 2 สาขา , Toomato Italian Kitchen 1 สาขา , Soupper Pot 1สาขาและ Zheng Dou 1 สาขา